CELEX: 32014R1145
Language: el
Date: 2014-10-28 00:00:00
Title: Κανονισμός (ΕΕ) αριθ. 1145/2014 του Συμβουλίου, της 28ης Οκτωβρίου 2014 , για την κατάργηση του κανονισμού (ΕΚ) αριθ. 2488/2000 σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν

29.10.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 308/1
            
         ΚΑΝΟΝΙΣΜΌΣ (ΕΕ) αριθ. 1145/2014 ΤΟΥ ΣΥΜΒΟΥΛΊΟΥ
   της 28ης Οκτωβρίου 2014
   για την κατάργηση του κανονισμού (ΕΚ) αριθ. 2488/2000 σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την απόφαση 2014/742/ΚΕΠΠΑ του Συμβουλίου, της 28ης Οκτωβρίου 2014, για την κατάργηση της κοινής θέσης 2000/696/ΚΕΠΠΑ σχετικά με τη διατήρηση ειδικών περιοριστικών μέτρων κατά του κ. Σ. Μιλόσεβιτς και των συνδεομένων με αυτόν προσώπων (1),
   Έχοντας υπόψη την κοινή πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Σύμφωνα με το τον κανονισμό (ΕΚ) αριθ. 2488/2000 του Συμβουλίου (2), δεσμεύονται όλα τα κεφάλαια και άλλοι χρηματοοικονομικοί πόροι που διατηρούνται εκτός του εδάφους της Ομοσπονδιακής Δημοκρατίας της Γιουγκοσλαβίας και ανήκουν στον κ. Μιλόσεβιτς και σε φυσικά πρόσωπα που συνδέονται με αυτόν και τα εν λόγω κεφάλαια και χρηματοοικονομικοί πόροι δεν διατίθενται σε οποιοδήποτε από αυτά τα πρόσωπα που απαριθμούνται στο παράρτημα I του εν λόγω κανονισμού ούτε προς όφελός τους.
            
         
               (2)
            
            
               Με την απόφαση 2014/742/ΚΕΠΠΑ, το Συμβούλιο κατήργησε την κοινή θέση 2000/696/ΚΕΠΠΑ (3). Το Συμβούλιο αποφάσισε ότι δεν συντρέχουν λόγοι να εξακολουθήσει να εφαρμόζει τα εν λόγω περιοριστικά μέτρα, δεδομένου ότι τα πρόσωπα που απαριθμούνται στο παράρτημα της κοινής θέσης δεν συνιστούν πλέον απειλή για την εδραίωση της δημοκρατίας.
            
         
               (3)
            
            
               Ως εκ τούτου, είναι σκόπιμη η κατάργηση του κανονισμού (ΕΚ) αριθ. 2488/2000 με άμεση εφαρμογή,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2488/2000 καταργείται.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 28 Οκτωβρίου 2014.
      
         
            Για το Συμβούλιο
         
         
            Ο Πρόεδρος
         
         G. L. GALLETTI
      
   
   
      (1)  Βλέπε σελίδα 99 της παρούσας Επίσημης Εφημερίδας.
   
      (2)  Κανονισμός (ΕΚ) αριθ. 2488/2000 του Συμβουλίου, της 10ης Νοεμβρίου 2000, σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν και σχετικά με την κατάργηση των κανονισμών (ΕΚ) αριθ. 1294/1999 και (ΕΚ) αριθ. 607/2000 και το άρθρο 2 του κανονισμού (ΕΚ) αριθ. 926/98 (ΕΕ L 287 της 14.11.2000, σ. 19).
   
      (3)  Κοινή θέση 2000/696/ΚΕΠΠΑ του Συμβουλίου, της 10ης Νοεμβρίου 2000, σχετικά με τη διατήρηση ειδικών περιοριστικών μέτρων κατά του κ. Σ. Μιλόσεβιτς και των συνδεομένων με αυτόν προσώπων (ΕΕ L 287 της 14.11.2000, σ. 1).